รมว.พาณิชย์ หารือสมาคมผู้ส่งออกข้าว กำหนดทิศทางตลาดข้าวไทย พร้อมออก 6 มาตรการผลักดันการส่งออกข้าว
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานการประชุม ร่วมกับพาณิชย์จังหวัด ทูตพาณิชย์ และสมาคมผู้ส่งออกข้าว เพื่อร่วมกำหนดทิศทางตลาดข้าวไทย ปี 2564 ว่าที่ประชุมได้ข้อสรุปโดยกำหนดเป้าหมายการส่งออกข้าวปี 2564 ไว้ที่ 6 ล้านตัน มูลค่า 150,000 ล้านบาท  หรือ 5,000 ล้านเหรียญสหรัญ เพิ่มขึ้นจากปี 2563 ที่ส่งออกข้าวได้ 5.7 ล้านตัน โดยจะมุ่งเน้นตลาดสำคัญ 3 ระดับคือ ตลาดพรีเมียม ได้แก่ ข้าวหอมมะลิและข้าวหอมไทย ตลาดทั่วไป ได้แก่ ข้าวขาว ข้าวนึ่งและตลาดเฉพาะเน้นข้าวเหนียว ข้าวกล้องและข้าวสี นอกจากนี้ ที่ประชุมยังได้ร่วมกำหนด 6 มาตรการ เพื่อผลักดันการส่งออกข้าวไทยให้ได้ตามเป้าหมาย โดยจะร่วมกับสมาคมและทูตพาณิชย เร่งประชาสัมพันและส่งเสริมภาพลักษณ์เพื่อสร้างความเชื่อมั่นข้าวไทยภายใต้แนวคิด” Think rice Think Thailand”  เร่งรัดเปิดตลาดจีทูจีเชิงรุก ใน 4 ตลาดสำคัญคือ อินโดนีเซีย บังคลาเทศ อิรัก จีน จับมือกับหน่วยงานต่าง ๆ เพื่อลดต้นทุนการส่งออกข้าวให้ผู้ส่งออก เช่น ค่าระวางเรือ เป็นต้น   เร่งรัดขยายช่องทางการตลาดเพิ่มเติมทั้งออนไลน์และออฟไลน์ และสมาคมฯจะจับมือกับหน่วยงานที่เกี่ยวข้องแสวงหาข้าวพันธุ์ใหม่ๆ เพื่อเพิ่มขีดความสามารถในการแข่งขัน ผ่านการจัดประกวดข้าวพันธุ์ใหม่ โดยแบ่งเป็นข้าว 3 กลุ่มคือ ข้าวหอม ข้าวนุ่มและข้าวแข็ง ซึ่งได้กำหนดให้ทั้ง 6 มาตรการนี้เป็นวาระในการประชุมของประชุมคณะกรรมการร่วมภาครัฐและะเอกชนด้านการพาณิชย์ ( กรอ.พาณิชย์) เพื่อติดตามความคืบหน้าในการดำเนินงานต่อไป